  Анжелика Тихонова корреспондент 14-тӥ гудырикошконэ «Лудорвай» музей-заповедникын витетӥзэ гурт лулчеберетъя «ГуртFEST» улосвылкуспо фестиваль но Чечы спас ортчизы. Ужрадэ 2 сюрслэсь ятыр адями люкаськылӥз. Со сярысь «Лудорвай» музей-заповедниклэн пресс-службаез ивортӥз. Сяме пыремъя, «ГуртFest» фестиваль улсын даурлэсь кема сылӥсь вукоез лэзьяло. Озьы ужрад улсын вуко доры шествие ортчиз. Пиналъёсты уробое пуктӥзы, нош кин ке мотоциклэн мынӥз. Вашкала вуколэсь ужамзэ адӟыны трос гинэ мылкыд карисьёс люкаськизы. Нош бӧрысь круген берганэ пыриськизы. Фестивальлэн одӥгез валтӥсез ужрадэз – пӧртэм улосвылъёсысь фольклор коллективъёслэн концертсы. Туэ куноосты «Брангуртысь песянайёс», «Виль нинкӧм», «Шай-май», Мария Корепанова, Ольга Ирисова, «Родолад», «Луи сам», Валерия Вышнякова, Анастасия Вершинина но Илья Басмат шулдыртӥзы Концерт сяна, люкаськем калыклы дефиле но возьматӥзы. Озьы, подиум вылэ Татьяна Москвиналэн, Валентина Пряженниковалэн, Надежда Касаткиналэн, Вероника Галановалэн но Татьяна Ларионовалэн, Надежда Николаевалэн, Анастасия Ажимовалэн дӥсьёсынызы модалиос потазы. Тужгес но 14 аресъем Анастасия Ажимова паймытӥз: со туала но калык сямъёсты огазеяны быгатӥз. Озьы ик ужрад улсын калык костюмъёсты бичасен, этнографен Сергей Глебушкинэн пумиськон ортчиз. Со калык дӥсьлэн аспӧртэмлыкез сярысь вераз но этнографлэн ужез сярысь мадиз. Со сяна, Чечы спас понна протоиерей Павел чечыез вӧсян йылолэз ортчытӥз. Куноос чечы басьтыны, кибашлыослэн ужъёсынызы тодматскыны быгатӥзы. Туэ нырысьсэ музей-заповедниклэн интывылаз протоиерей Павел Черке пыртон йылолэз ортчытӥз Озьы ик мылкыд карисьёс тазалыкез кыдатон сюрес вылтӥ ортчизы: гольык пыд изъёс, кускылиос, луо, кыз вайёс вылтӥ ветлӥзы. Фестиваль улсын пиналъёс понна но трос ужрадъёс радъяськизы. Соос калык шудонъёсын шудӥзы, конкурсъёсы пыриськизы. Со сяна, пӧртэм мастер-классъёс ужазы. Ужрадэз тунсыко но шулдыр «Народные перепалки» батлэн йылпумъязы. Татын калык но туала лулчеберетъёс пумиськизы: брейк-данс калык эктонъёсын, такмакъёс рэпен. Озьы, сцена вылэ Пичи Пурга ёросысь Куреггуртысь «Азвесь нюжа» ансамбль, Богдан Анфиногенов, «Родолад» ансамбль, Lavv Town, брейк-данъя «Все в круг» студия, Егор Билибалов но Ижкарысь 2 номеро искусствоосъя нылпи школа, творчествоя «Вечорка» огазеяськон потазы. Ваньзэсты ик учкисьёс туж шуныт пумитазы.  Тодэ вайытом, Удмуртиын «Поёт село родное» огъяросси фестиваль ортчоз.  Тегъёс: Лулчеберет Удмуртия Лудорвай фестиваль йӧскалыклулчеберет праздникъёс  